Feb 17,2018
గీతాంజలి మోసం రూ.4886 కోట్లు!
నవతెలంగాణ, వాణిజ్య విభాగం: పంజాబ్‌ నేషనల్‌ బ్యాంక్‌ (పీఎన్‌బీ) ఘరానా మోసం విషయంలో కొత్తకోణం వెలుగులోకి వచ్చింది. వజ్రాల వ్యాపారి నీరవ్‌ మోడీతో పాటు ఆయన దర్శకత్వలో బ్యాంకును ముంచడంలో గీతాంజలి గ్రూపు అధినేత మేహుల్‌ చోస్కీ కూడా కీలకంగా వ్యవహరించినట్టుగా విచారణ ఏజెన్సీల సోదాల్లో తేలింది. ఈ వ్యవహారంలో గీతాంజలి గ్రూపు రూ.4,886 కోట్ల మేరకు మోసానికి పాల్పడిందని సీబీఐ వెల్లడించింది. ఈ మూడు కంపెనీలకు 36 అనుబంధ సంస్థలున్నాయని..వీటిల్లో 17 సంస్థలు ముంబైలోను, ఒకటి హైదరాబాద్‌లోను ఉండగా, మిగిలినవి విదేశాల్లో ఉన్నట్టుగా సీబీఐ శుక్రవారం నాటి విచారణలో తేలింది. ఈ సోదాల్లో లభించిన సమాచారం మేరకు సీబీఐ గీతాంజలి గ్రూపుపై రెండో ఎఫ్‌ఐఆర్‌ను నమోదు చేసింది. సీబీఐ అధికారులు వెల్లడించిన సమాచారం మేరకు గీతాంజలీ జెమ్స్‌, గిలి ఇండియా, నక్షత్ర కంపెనీలను ఈ ఎఫ్‌ఐఆర్‌లో చేర్చారు. ఈ నేపథ్యంలో దేశవ్యాప్తంగా ముంబై, పుణే, సూరత్‌, హైదరాబాద్‌, కోయంబత్తూర్‌ తదితర 26 ప్రదేశాల్లో మరోమారు సోదాలు నిర్వహించింది. గీతాంజలి గ్రూపునకు చెందిన ఆస్తులు, ఇతర నిందిత కంపెనీ డైరెక్టర్ల నివాసాలతో పాటు ప్లాంట్లు, ఫ్యాక్టరీలు, కార్యాలయాల్లో ఈ దాడులు జరిగినట్టు సీబీఐ తెలిపింది.
మీ స్నేహితులకు రికమెండ్ చెయ్యండి